**2ΘΕΣΙΟ ΔΗΜΟΤΙΚΟ ΣΧΟΛΕΙΟ**

**ΚΑΤΩ ΓΕΦΥΡΑΣ**

1. Το όραμα του Σχολείου μας:

 **«Στο σχολείο μας μαθαίνουμε και δημιουργούμε με σεβασμό, υπευθυνότητα και ασφάλεια»**

1. Οι αξίες που τέθηκαν με βάση το όραμα είναι**:**

* **Μαθαίνω να είμαι υπεύθυνος και ασφαλής**
* **Μαθαίνω να σέβομαι τον εαυτό μου και τους άλλους**

Στην διδασκαλία μας και στις εκπαιδευτικές δραστηριότητες δίνουμε έμφαση στην ανάπτυξη στάσεων σεβασμού στον άλλο τηρώντας το με συνέπεια και υπευθυνότητα ώστε όλοι οι μαθητές και οι μαθήτριες του σχολείου να νιώθουν ασφαλείς. Ειδικότερα:

**Μαθαίνω να σέβομαι:** μέσα από μια διαρκή κι αέναη διαδικασία βιωματικής μάθησης του σεβασμού προς τους άλλους γύρω μου, την κοινωνία και τη φύση. **Γίνομαι υπεύθυνος:** μέσα από μια συνεχή διαδικασία ωρίμανσης ως άτομο μέλος της σχολικής τάξης, του σχολείου και της σχολικής κοινότητας.

**Νιώθω ασφαλής:** όταν πληροφορούμαι γι' αυτό που με φοβίζει, ενημερώνομαι σωστά και λαμβάνω μέτρα πρόληψης και αντιμετώπισης για την ασφάλεια όλων και τη δική μου.

1. **Οι κοινωνικές συμπεριφορές** που θα μελετήσουμε και θα προσπαθήσουμε να υιοθετήσουμε είναι :
* **Μαθαίνω να είμαι ασφαλής**
* **Μαθαίνω να συζητώ**
* **Μαθαίνω να συνεργάζομαι**
* **Μαθαίνω να συμμετέχω – ενδιαφέρομαι**
* **Μαθαίνω από το λάθος μου – Χτίζω καλές συνήθειες**
1. Η αξία με την οποία θα ξεκινήσουμε : **Μαθαίνω να είμαι υπεύθυνος και ασφαλής** στην περίοδο της πανδημίας COVID 19 και όχι μόνο**.**

Η συμπεριφορά που θα παρατηρούν οι εκπαιδευτικοί στην τάξη είναι αν το παιδί :

Φοράει τη μάσκα του.

Κρατάει απόσταση.

Πλένει τα χέρια του.

Αερίζει την τάξη.

1. **Σχέδιο μαθήματος «Μαθαίνω να είμαι υπεύθυνος και ασφαλής».**

**Σκοπός του μαθήματος**: να καταλάβουν πόσο σημαντικό είναι να είναι υπεύθυνοι για την ασφάλεια τη δική τους αλλά και των άλλων.

**Στόχος**: να εφαρμόσουν τα μέτρα στην τάξη αλλά κι έξω από αυτή.

**Μέθοδος**:

**Συζητάμε** με τα παιδιά κάνοντας σχετικές ερωτήσεις: «Τι είναι ευθύνη και τι είναι υπευθυνότητα; Ποια διαφορά έχουν;». **Διαβάζουμε** το παραμύθι «Οι νεράιδες μας μιλάνε για την υπευθυνότητα» και το **σχολιάζουμε** : «Τί σας έκανε εντύπωση στην ιστορία που ακούσαμε; Πώς συμπεριφέρεται η ηρωίδα; Συμφωνείτε ή διαφωνείτε με τις αντιδράσεις της;». Κάνουμε **μεταγνωστικές ερωτήσεις** : «Τι νιώθει κάποιος που είναι υπεύθυνος; Πώς φέρεται; Τί κάνει και τί δεν κάνει; Νιώθετε εσείς υπεύθυνοι πάντα;». Γίνεται ανταλλαγή απόψεων και αναφέρουν περισσότερα **παραδείγματα – αντιπαραδείγματα**.

**Αφού λοιπόν κατανόησαν την έννοια της υπευθυνότητας, την συνδέουμε με τη σημασία της ασφάλειας της δική τους αλλά και των άλλων. Ακολουθούν τα εξής βήματα :**

**Α. Παρουσιάζω τα βήματα του κανόνα μέσω παρουσίασης στο πρόγραμμα PowerPoint.**

 Στην παρουσίαση συμπεριλαμβάνονται με απλό και οπτικοποιημένο τρόπο τα βήματα για να φοράμε σωστά τη μάσκα, καθώς και το σωστό πλύσιμο των χεριών.

**Β. Συζητούμε με τους /τις μαθητές /τριες τα παραδείγματα και**

 **αντιπαραδείγματα της επιθυμητής**

 Παρέχω άμεση, συγκεκριμένη θετική ανατροφοδότηση στις απαντήσεις των

μαθητών/τριών.

**Γ. Παρουσιάζω σε video** το σωστό και λάθος τρόπο χρήσης της μάσκας και του πλυσίματος των χεριών. (παράδειγμα – αντιπαράδειγμα ) για αναγνώριση/κατανόηση των βημάτων της συμπεριφοράς.

Ζητώ από τα παιδιά να αναγνωρίσουν τι έκανε το παιδί σε κάθε σενάριο.

Δηλαδή, στο σενάριο-παράδειγμα ζητάμε από τα παιδιά να αναγνωρίσουν και να αναφέρουν τα βήματα της επιθυμητής συμπεριφοράς.

Στο σενάριο-αντιπαράδειγμα, τα παιδιά αναφέρουν την προβληματική

συμπεριφορά και ο εκπαιδευτικός καθοδηγεί τα παιδιά να εντοπίσουν ποιο

βήμα δεν έγινε σωστά και τι θα μπορούσε διαφορετικά το παιδί να κάνει.

**Δ. Ανακεφαλαιώνω** μαζί με τους/τις μαθητές/τριες τα βήματα της επιθυμητής συμπεριφοράς.

**«Σήμερα έχουμε μάθει πώς να φοράμε σωστά τη μάσκα, να κρατάμε αποστάσεις, να πλένουμε σωστά τα χέρια μας και να αερίζουμε την τάξη. Ας διαβάσουμε μαζί τα βήματα που χρειάζεται να ακολουθείτε για να είστε ασφαλείς μέσα κι έξω από την τάξη ».**

**Ε. Επιβράβευση**

Παρατηρούμε και επιβραβεύουμε συμπεριφορές σε ατομικό και ομαδικό επίπεδο κατά τη διάρκεια των μαθημάτων και στην αυλή. Στόχος της διαδικασίας και της επιβράβευσης είναι η εμφάνιση της προσδοκώμενης συμπεριφοράς να προκύπτει από εσωτερικό κίνητρο. Η επιβράβευση γίνεται άμεσα με λεκτικό τρόπο αλλά και με απόδοση υλικών βραβείων ατομικά και σε επίπεδο τάξης.

Αξιολόγηση: Ομαδική καταγραφή (αφίσα τήρησης των μέτρων)